## Rješenje o odobrenju objavljivanja ponude za preuzimanje društva Kreditna banka Zagreb d.d. Zagreb AGROKORU d.d. iz Zagreba

### NN 141/2005 (30.11.2005.), Rješenje o odobrenju objavljivanja ponude za preuzimanje društva Kreditna banka Zagreb d.d. Zagreb AGROKORU d.d. iz Zagreba

# KOMISIJA ZA VRIJEDNOSNE PAPIRE REPUBLIKE HRVATSKE

**2674**

Sukladno odredbama članka 13. stavka 2. Zakona o
preuzimanju dioničkih društava (»Narodne novine« broj 84/02, 87/02 i
120/02),Komisija za vrijednosne papire Republike Hrvatske, temeljem Zahtjeva
trgovačkog društva AGROKOR d.d., Zagreb, Trg Dražena Petrovića 3, za odobrenje
objavljivanja ponude za preuzimanje javnog dioničkog društva KREDITNA BANKA
ZAGREB d.d., Zagreb, Grada Vukovara 74, na sjednici održanoj dana 23. studenoga
2005. godine, donijela je

## RJEŠENJE

1. Trgovačkom društvu AGROKOR d.d., Zagreb, Trg
Dražena Petrovića 3, odobrava se objavljivanje ponude za preuzimanje javnog
dioničkog društva KREDITNA BANKA ZAGREB d.d., Zagreb, Grada Vukovara 74.

2. Ovo Rješenje objavit će se u »Narodnim
novinama«.

```
Obrazloženje
```

```

```

I. Trgovačko društvo AGROKOR d.d., Zagreb, Trg
Dražena Petrovića 3 (dalje u tekstu: Ponuditelj), podnijelo je Komisiji za
vrijednosne papire Republike Hrvatske (dalje u tekstu: Komisija), dana 17.
studenoga 2005. godine, temeljem odredbi članka 13. stavak 1. Zakona o
preuzimanju dioničkih društava (dalje u tekstu: Zakon), Zahtjev za odobrenje
objavljivanja ponude za preuzimanje trgovačkog društva KREDITNA BANKA ZAGREB
d.d., Zagreb, Grada Vukovara 74 (dalje u tekstu: Izdavatelj), ponudu i isprave
iz članka 12. stavak 2. Zakona.

Komisija je dana 18. i 21. studenoga 2005.
godine zatražila ispravak teksta ponude za preuzimanje, dopunu dokumentacije
sukladno odredbi članka 12. stavak 2. Zakona te potvrde o uplati
administrativne pristojbe i naknade. Posljednju dopunu dokumentacije Komisija
je zaprimila dana 22. studenoga 2005. godine, od kada se Zahtjev Ponuditelja za
odobrenje objavljivanja ponude za preuzimanje smatra urednim.

II. Izdavatelj je javno dioničko društvo,
sukladno odredbi članka 114. stavka 1. točka 1. i 2. Zakona o tržištu
vrijednosnih papira (»Narodne novine« broj 84/02), te sukladno odredbi članka
14. Pravilnika o sadržaju i obliku financijskih i poslovnih izvješća javnih
dioničkih društava (»Narodne novine« broj 118/03).

Komisija je izvršila uvid u podatke sudskog
registra na Internetu te utvrdila da temeljni kapital Izdavatelja iznosi
131.994.500,00 kuna.

Uvidom u podatke Središnje depozitarne agencije
d.d., Zagreb, utvrđeno je daje Izdavatelj na zadnji dan u mjesecu srpnju,
kolovozu i rujnu 2005. godine, imao više od 100 dioničara.

III. Obveza objavljivanja ponude za preuzimanje,
sukladno odredbi članka 4. stavak 1. Zakona, nastala je za Ponuditelja dana 14.
studenoga 2005. godine, stjecanjem 436.416 dionica, odnosno 33,06% učešća u
temeljnom kapitalu Izdavatelja, što daje 33,06% od ukupnog broja glasova koje
daju dionice Izdavatelja s pravom glasa, sklapanjem 5 Ugovora o kupoprodaji
dionica, a nakon kojih stjecanja Ponuditelj raspolaže s ukupno 685.006 dionica,
odnosno 51,89% učešća u temeljnom kapitalu Izdavatelja, što daje 51,89% od
ukupnog broja glasova koje daju dionice Izdavatelja s pravom glasa.

Ponuditelj sukladno članku 8. stavak 3. Zakona
djeluje zajednički s sljedećim trgovačkim društvima: LEDO d.d., Zagreb, Čavićeva 9, koje raspolaže s ukupno 112.712 dionica,
odnosno 8,54% učešća u temeljnom kapitalu Izdavatelja, što daje 8,54%% od
ukupnog broja glasova koje daju dionice Izdavatelja s pravom glasa; JAMNICA
d.d., Zagreb, Getaldićeva 3 koje raspolaže s ukupno 111.370 dionica, odnosno
8,44% učešća u temeljnom kapitalu Izdavatelja, što daje 8,44% od ukupnog broja
glasova koje daju dionice Izdavatelja s pravom glasa; KONZUM d.d., Zagreb,
Marijana Čavića 1/a koje raspolaže s ukupno 93.641
dionicom, odnosno 7,09% učešća u temeljnom kapitalu Izdavatelja, što daje 7,09%
od ukupnog broja glasova koje daju dionice Izdavatelja s pravom glasa; ZVIJEZDA
d.d., Zagreb, Ulica Marijana Čavića 1 koje raspolaže
s ukupno 74.740 dionica, odnos­no 5,66% učešća u temeljnom kapitalu
Izdavatelja, što daje 5,66% od ukupnog broja glasova koje daju dionice
Izdavatelja s pravom glasa; SOLANA PAG d.d., Pag, Svilno
b.b. koje raspolaže sa ukupno 74.000 dionica, odnosno 5,61% učešća u temeljnom
kapitalu Izdavatelja, što daje 5,61% od ukupnog broja glasova koje daju dionice
Izdavatelja s pravom glasa; AGROPRERADA d.d., Ivanić Grad, Žitna 1 koje
raspolaže s ukupno 37.370 dionica, odnosno 2,83% učešća u temeljnom kapitalu
Izdavatelja, što daje 2,83% od ukupnog broja glasova koje daju dionice
Izdavatelja s pravom glasa i LOVNO GOSPODARSTVO MOSLAVINA d.o.o., Zagreb, Trg
Dražena Petrovića 3 koje raspolaže s ukupno 1.887 dionica, odnosno 0,14% učešća
u temeljnom kapitalu Izdavatelja, što daje 0,14% od ukupnog broja glasova koje
daju dionice Izdavatelja s pravom glasa.

IV. Cijena po kojoj Ponuditelj nudi otkup
dionica u ponudi za preuzimanje iznosi 185,00 kuna po dionici. Prema podacima
dostupnima Komisiji i dokumentaciji priloženoj uz predmetni Zahtjev, najviša
cijena po kojoj su Ponuditelj i osobe s kojima Ponuditelj djeluje zajednički
stjecali dionice Izdavatelja s pravom glasa u razdoblju od jedne godine prije
dana objavljivanja ponude za preuzimanje iznosi 180,00 kuna po dionici. Prema
očitovanju Zagrebačke burze d.d., Zagreb, prosječna cijena ostvarena na burzi u
zadnja tri mjeseca prije nastanka obveze objavljivanja ponude za preuzimanje
iznosi 184,48 kune po dionici, dok prema očitovanju Varaždinske burze d.d.,
Varaždin, nije bilo trgovanja dionicama Izdavatelja u zadnja tri mjeseca prije
nastanka obveze objavljivanja ponude za preuzimanje, te je utvrđeno daje cijena
izražena u ponudi za preuzimanje u iznosu od 185,00 kune po dionici, utvrđena u
skladu s odredbom članka 15. stavci 3. – 6. Zakona.

V. Ponuditelj i osobe s kojima djeluje
zajednički vlasnici su ukupno 1.190.726 redovnih dionica Izdavatelja, a
temeljni kapital Izdavatelja podijeljen je na 1.319.945 redovnih dionica, svaka
u nominalnom iznosu od 100,00 kuna. Novčana sredstva potrebno je osigurati
sukladno odredbi članka 9. stavka 1. Zakona, za plaćanje preostalih 129.219
dionica Izdavatelja s pravom glasa, u iznosu od najmanje 23.905.515,00 kuna.
Uvidom u Garanciju broj 05001220071 koju je dana 16. studenoga 2005. godine u
korist svih dioničara Izdavatelja izdala RAIFFEISENBANK AUSTRIA d.d., Zagreb,
Petrinjska 59, s rokom važenja do 15. veljače 2005. godine, te Garanciju broj
658/2005,koju je dana 22. studenoga 2005. godine u korist svih dioničara
Izdavatelja izdala STEDBANKA d.d., Zagreb, Ulica grada Vukovara 74, s rokom
važenja do 15. veljače 2005. godine, utvrđeno je da je Ponuditelj osigurao
sredstva u iznosu 23.905.515,00 kuna.

VI. Nadalje, utvrđeno je da su Zahtjevu
priložene potvrde o plaćenoj administrativnoj pristojbi i naknadi, sukladno
odredbama članka 2. točke 24. Pravilnika o vrsti i visini administrativnih
pristojbi i naknada (»Narodne novine« broj 115/02 i 43/03).

VII. Budući da je Ponuditelj dostavio tekst
ponude za preuzimanje sastavljen sukladno odredbi članka 12. stavka 1. Zakona,
te dokumentaciju propisanu odredbom stavka 2. istoga članka Zakona, odlučeno je
kao u izreci.

VIII. Temeljem odredbe članka 8. stavka 4.
Zakona o tržištu vrijednosnih papira, ovo Rješenje objavljuje se u »Narodnim
novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku od 30 dana od dana primitka ovog Rješenja.

Klasa: UP/I-450-08/05-02/180

Urbroj: 567-01/05-8

Zagreb, 23. studenoga 2005.

Predsjednik Komisije

**Miljenko** **Fičor**, v. r.

Rješenje, NN 141/2005-2674